CELEX: 32021R2027
Language: bg
Date: 2021-09-13 00:00:00
Title: Делегиран регламент (ЕС) 2021/2027 на Комисията от 13 септември 2021 година за изменение на Делегиран регламент (ЕС) 2020/884 по отношение на дерогациите от Делегиран регламент (ЕС) 2016/1149 с цел преодоляване на кризата, предизвикана от пандемията от COVID-19 в лозаро-винарския сектор, и за изменение на Делегиран регламент (ЕС) 2016/1149

22.11.2021   
               
               
                  BG
               
               
                  Официален вестник на Европейския съюз
               
               
                  L 415/4
               
            
         ДЕЛЕГИРАН РЕГЛАМЕНТ (ЕС) 2021/2027 НА КОМИСИЯТА
         от 13 септември 2021 година
         за изменение на Делегиран регламент (ЕС) 2020/884 по отношение на дерогациите от Делегиран регламент (ЕС) 2016/1149 с цел преодоляване на кризата, предизвикана от пандемията от COVID-19 в лозаро-винарския сектор, и за изменение на Делегиран регламент (ЕС) 2016/1149
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 1306/2013 на Европейския парламент и на Съвета от 17 декември 2013 г. относно финансирането, управлението и мониторинга на общата селскостопанска политика и за отмяна на регламенти (ЕИО) № 352/78, (ЕО) № 165/94, (ЕО) № 2799/98, (ЕО) № 814/2000, (ЕО) № 1290/2005 и (ЕО) № 485/2008 на Съвета (1), и по-специално член 62, параграф 1 и член 64, параграф 6 от него,
         като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 (2), и по-специално член 53, букви б) и з) от него,
         като има предвид, че:
         
                     (1)
                  
                  
                     С Делегиран регламент (ЕС) 2020/884 на Комисията (3) бяха въведени някои временни дерогации от съществуващите правила — inter alia от Делегиран регламент (ЕС) 2016/1149 на Комисията (4) — в лозаро-винарския сектор, с цел да се облекчи положението на операторите в този сектор и да им се помогне да се справят с последиците от пандемията от COVID-19. Въпреки ползата от тези мерки обаче не беше постигнато възстановяване на равновесието между предлагането и търсенето на пазара на вино.
                  
               
                     (2)
                  
                  
                     Пандемията от COVID-19 не е под контрол. Кампаниите за ваксинация в някои региони на Съюза и по света са недостатъчни, а в повечето държави все още се прилагат ограничения на движението и мерки за социално дистанциране. Тези мерки продължават да включват ограничения, свързани с пътуването, броя лица, които могат да се събират на едно място, частните празненства, обществените мероприятия, както и с възможностите за консумиране на храни и напитки извън дома. В резултат на тези ограничения потреблението на вино в Съюза допълнително се свива, а запасите нарастват, което в по-общ план води до пазарни смущения. Една трета от консумацията на вино в някои държави членки е свързана с туризма. Затова потреблението му продължава да намалява, а запасите да се увеличават. Тези последици от пандемията, заедно с наложените от Съединените щати мита и сланите в Европа през април 2021 г., оказаха сериозно отрицателно въздействие върху доходите на винопроизводителите в Съюза. Изчисленията показват, че сумарният ефект от всички тези фактори е равносилен на спад в оборота на лозаро-винарския сектор в Съюза средно с 15—20 %, като някои дружества са отчели загуби до 40 %.
                  
               
                     (3)
                  
                  
                     Неяснотата за това докога ще продължи кризата, което продължава да бъде труднопредвидимо поради бързото мутиране на вируса, допълнително задълбочава съществуващите значителни смущения на пазара на вино в Съюза. Това означава, че възстановяването на сектора ще отнеме по-дълго, отколкото би могло да се предвиди в началото на 2021 г. Затова е целесъобразно временната и извънредна подкрепа за лозаро-винарския сектор в Съюза да продължи да се прилага, за да се избегне увеличаване на вече регистрираните случаи на несъстоятелност.
                  
               
                     (4)
                  
                  
                     Тъй като се очаква пандемията от COVID-19 и последиците от нея за пазара на вино да продължат и след 2021 г. и да обхванат значителна част от финансовата 2022 г., е необходимо срокът на прилагане на мерките, определени в член 2, параграфи 1, 3, 4 и 6 от Делегиран регламент (ЕС) 2020/884, да бъде удължен за цялата финансова 2022 г.
                  
               
                     (5)
                  
                  
                     В член 25, параграф 1 от Делегиран регламент (ЕС) 2016/1149 се предвижда, че подпомагането за взаимоспомагателните фондове, посочено в член 48 от Регламент (ЕС) № 1308/2013, се ограничава до 10 %, 8 % и 4 % от вноската на производителите във взаимоспомагателния фонд съответно през първата, втората и третата година от неговото прилагане. Досегашният опит обаче показва, че тези ставки на подпомагане не насърчават държавите членки да включват тази мярка в своите програми за подпомагане на лозаро-винарския сектор, нито операторите — да кандидатстват за подпомагане по тях. Като се има предвид, че взаимоспомагателните фондове са важен инструмент за управление на рисковете, включително рисковете, свързани с неблагоприятни климатични явления, като например късните и особено дълги периоди на тежка слана през април 2021 г. и тези, свързани с пазарни смущения, като например произтичащите от пандемията от COVID-19, е целесъобразно да се удвоят ставките на подпомагане, предвидени в член 25, параграф 1 от Делегиран регламент (ЕС) 2016/1149, за да се увеличат стимулите за операторите в лозаро-винарския сектор да създават взаимоспомагателни фондове и да им се предостави инструмент и подкрепа за тяхната защита срещу бъдещи рискове.
                  
               
                     (6)
                  
                  
                     Целесъобразно е също така този увеличен стимул да обхваща повече от една пазарна година, тъй като опитът показва, че в миналото усвояването на подкрепата за създаване на взаимоспомагателни фондове е било много ограничено. Поради това е от съществено значение да се осигури достатъчно време, за да могат държавите членки и операторите в лозаро-винарския сектор да бъдат осведомени и насърчени да се възползват от тази извънредна ставка на подпомагане. Освен това създаването на взаимоспомагателни фондове може да отнеме повече от една година. Поради това увеличеното подпомагане следва да обхваща най-малко две години. Поради всички тези причини е необходимо да се увеличи финансовото участие на Съюза за подпомагане на взаимоспомагателните фондове до края на програмния период 2019—2023 г.
                  
               
                     (7)
                  
                  
                     Поради това делегирани регламенти (ЕС) 2020/884 и (ЕС) 2016/1149 следва да бъдат съответно изменени.
                  
               
                     (8)
                  
                  
                     За да се осигури приемственост между финансовите години 2021 и 2022, настоящият регламент следва да влезе в сила на третия ден след деня на публикуването му в Официален вестник на Европейския съюз и да се прилага от 16 октомври 2021 г.,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Изменения на Делегиран регламент (ЕС) 2020/884
            Член 2 от Делегиран регламент (ЕС) 2020/884 се изменя, както следва:
            
                        1)
                     
                     
                        параграф 1 се заменя със следното:
                        
                           „1.   Чрез дерогация от член 22 от Делегиран регламент (ЕС) 2016/1149, през 2020, 2021 и 2022 година събиране на реколтата на зелено може да се прилага за един и същи парцел през две или повече последователни години.“;
                        
                     
                  
                        2)
                     
                     
                        в параграфи 3, 4 и 6 датата „15 октомври 2021 г.“ се заменя с „15 октомври 2022 г.“
                     
                  
         
            Член 2
            Изменение на Делегиран регламент (ЕС) 2016/1149
            В член 25 от Делегиран регламент (ЕС) 2016/1149 параграф 1 се заменя със следното:
            
               
                  „1.   Когато помощта по член 48 от Регламент (ЕС) № 1308/2013 се използва за финансиране на административните разходи за създаването на взаимоспомагателни фондове, тя е ограничена до следния дял от вноската на производителите във взаимоспомагателния фонд през първата, втората и третата година от неговото прилагане: 20 %, 16 % и 8 %.“
               
            
         
         
            Член 3
            Влизане в сила и прилагане
            Настоящият регламент влиза в сила на третия ден след деня на публикуването му в Официален вестник на Европейския съюз.
            
            Той се прилага от 16 октомври 2021 година.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 13 септември 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 347, 20.12.2013 г., стр. 549.
         
            (2)  ОВ L 347, 20.12.2013 г., стр. 671.
         
            (3)  Делегиран регламент (ЕС) 2020/884 на Комисията от 4 май 2020 г. за дерогация, що се отнася до 2020 година, от Делегиран регламент (ЕС) 2017/891 по отношение на сектора на плодовете и зеленчуците и от Делегиран регламент (ЕС) 2016/1149 по отношение на лозаро-винарския сектор във връзка с пандемията от COVID-19 (ОВ L 205, 29.6.2020 г., стр. 1).
         
            (4)  Делегиран регламент (ЕС) 2016/1149 на Комисията от 15 април 2016 г. за допълване на Регламент (ЕС) № 1308/2013 на Европейския парламент и на Съвета по отношение на националните програми за подпомагане в лозаро-винарския сектор и за изменение на Регламент (ЕО) № 555/2008 на Комисията (ОВ L 190, 15.7.2016 г., стр. 1).